CELEX: 62015TN0601
Language: el
Date: 2015-10-22 00:00:00
Title: Υπόθεση T-601/15: Αγωγή της 22ας Οκτωβρίου 2015 — CEVA κατά Επιτροπής

21.12.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 429/28
            
         Αγωγή της 22ας Οκτωβρίου 2015 — CEVA κατά Επιτροπής
   (Υπόθεση T-601/15)
   (2015/C 429/36)
   Γλώσσα διαδικασίας: η γαλλική
   
      Διάδικοι
   
   
      Ενάγον: Centre d’étude et de valorisation des algues SA (CEVA) (Pleubian, Γαλλία) (εκπρόσωπος: E. De Boissieu, δικηγόρος)
   
      Εναγομένη: Ευρωπαϊκή Επιτροπή
   
      Αιτήματα
   
   Το ενάγον ζητεί από το Γενικό Δικαστήριο:
   
               —
            
            
               να υποχρεώσει την Επιτροπή να καταβάλει στο CEVA το ποσόν των 59  103,21 ευρώ, σύμφωνα με το Grant Agreement·
            
         
               —
            
            
               να καταδικάσει την Επιτροπή στο σύνολο των δικαστικών εξόδων.
            
         
      Ισχυρισμοί και κύρια επιχειρήματα
   
   Με την υπό κρίση αγωγή, το ενάγον ζητεί να υποχρεωθεί η Επιτροπή να του καταβάλει την πρώτη δόση της χρηματοδοτικής συνδρομής που χορηγήθηκε σε εκτέλεση της συμβάσεως SEABIOPLAS και της συμφωνίας επιχορηγήσεως («Grant Agreement»), σχετικά με ένα σχέδιο τεχνολογικής έρευνας και αναπτύξεως στον τομέα «Τα προερχόμενα από τη βιώσιμη υδατοκαλλιέργεια φύκια ως πρώτη ύλη για βιοαποικοδομήσιμα βιοπλαστικά», κατόπιν αυτεπάγγελτου συμψηφισμού για το ίδιο ποσόν που πραγματοποιήθηκε προς είσπραξη, κατ’ εφαρμογή των πορισμάτων οικονομικού ελέγχου της OLAF, των ποσών που καταβλήθηκαν στο ενάγον στο πλαίσιο της συμβάσεως PROTOP.
   Προς στήριξη της αγωγής του, το ενάγον προβάλλει ένα μοναδικό ισχυρισμό, αντλούμενο από τα σφάλματα τα οποία διέπραξε η Επιτροπή και τα οποία επηρεάζουν την είσπραξη διά συμψηφισμού απαιτήσεων των ποσών που κατέβαλε η Επιτροπή στο ενάγον. Το ενάγον ισχυρίζεται συναφώς, κατ’ ουσίαν, ότι δεν πληρούνται οι προϋποθέσεις του συμψηφισμού. Κατ’ αρχάς, η απαίτηση της Επιτροπής έναντι του ενάγοντος δεν είναι ούτε βεβαία ούτε απαιτητή. Εν συνεχεία, η Επιτροπή δεν τήρησε το άρθρο 87, παράγραφος 2, σχετικά με την είσπραξη των απαιτήσεων με συμψηφισμό, ούτε το άρθρο 88 σχετικά με την είσπραξη ελλείψει εκούσιας πληρωμής, του κατ’ εξουσιοδότηση κανονισμού (ΕΕ) 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης. Τέλος, το ενάγον υποστηρίζει ότι η Επιτροπή ουδεμία διαθέτει δυνατότητα ασκήσεως αγωγής εκ συμβάσεως κατ’ αυτού. Επικουρικώς, για την περίπτωση που το Γενικό Δικαστήριο θα έκρινε βάσιμο τον συμψηφισμό, το ενάγον ισχυρίζεται ότι η επιστροφή του συνόλου της επιχορηγήσεως που έλαβε είναι αντίθετη προς την αρχή της αναλογικότητας και συνιστά αδικαιολόγητο πλουτισμό της Επιτροπής.